b"\n_START_ARTICLE_\nMetrska konvencija\n_START_PARAGRAPH_\nMetrska konvencija je diplomatski sporazum med 51 dr\xc5\xbeavami, ki poverja pristojnosti na podro\xc4\x8dju metrologije generalni konferenci za ute\xc5\xbei in mere (francosko Conf\xc3\xa9rence G\xc3\xa9n\xc3\xa9rale des Poids et Mesures, CGPM), sre\xc4\x8danju predstavnikov dr\xc5\xbeav \xc4\x8dlanic, ki poteka vsake \xc5\xa1tiri do \xc5\xa1est let; mednarodnemu uradu za ute\xc5\xbei in mere (fr. Bureau International des Poids et Mesures, BIPM), mednarodnemu metrolo\xc5\xa1kemu sredi\xc5\xa1\xc4\x8du s sede\xc5\xbeem v S\xc3\xa9vresu v Franciji, in mednarodnemu komiteju za ute\xc5\xbei in mere (fr. Comit\xc3\xa9 International des Poids et Mesures, CIPM), administrativnem komiteju, ki se v uradu letno sestane._NEWLINE_Konvencijo so leta 1875 podpisali v Parizu predstavniki 17 dr\xc5\xbeav. Obenem z ustanovitvijo mednarodnega urada za ute\xc5\xbei in mere ter ureditve njegovega upravljanja in financiranja je konvencija vzpostavila stalno organizacijsko strukturo, ki dr\xc5\xbeavam \xc4\x8dlanicam omogo\xc4\x8da usklajeno delovanje na vseh podro\xc4\x8djih, ki zadevajo merske enote. Skupaj z dopolnitvami, sprejetimi leta 1921 na 6. generalni konferenci za ute\xc5\xbei in mere je konvencija sprejela sistem enot, za katerega je 11. generalna konferenca za ute\xc5\xbei in mere leta 1960 predlagala ime mednarodni sistem enot (fr. Syst\xc3\xa8me International d'Unit\xc3\xa9s)."